ललितपुर। कोतवाली सदर अंतर्गत मुहल्ला पुरानी बजरिया निवासी वृद्घ की मौत के बाद परिजनों ने जमकर हंगामा काटा और पड़ोसियों पर मुकदमा दर्ज करने की मांग को लेकर घंटाघर प्रांगण में शव रखकर प्रदर्शन किया। पुलिस व प्रशासनिक अधिकारियों के आश्वासन पर वह लोग शांत हो गए।कोतवाली सदर अंतर्गत मुहल्ला पुरानी बजरिया में रहने वाले चांद खान उर्फ चंदू (60) पुत्र रहमत उल्लाह की बुधवार भोर पहर अचानक तबीयत खराब हो गयी। परिजन उसको लेकर जिला चिकित्सालय पहुंचे। यहां चिकित्सकों ने उसको मृत घोषित कर दिया। इस दौरान मृतक के परिजनों ने चिकित्सकों को बताया कि पड़ोस में रहने वाले लोगों का वृद्घ से विवाद हो गया था। जिस पर पड़ोसियों ने उनके साथ मारपीट व धक्का मुक्की की। इस दौरान वह गिर पड़े और उनकी मौत हो गयी। चिकित्सकों ने पुलिस को घटना से अवगत कराते हुए शव को मोर्चरी में रखवा दिया। बाद में पुलिस ने शव का पोस्टमार्टम कराया। कार्रवाई के बाद वापस लौट रहे मृतक के परिजनों ने घंटाघर पहुंचते ही हंगामा शुरू कर दिया और शव जमीन पर रख जाम लगा दिया। काफी देर तक वह लोग नारेबाजी करते रहे। कुछ लोगों ने टायरों में आग लगाकर सड़क के बीच रख दिया। इन स्थितियों में यातायात ठप पड़ गया और मौके पर लोगों की खासी भीड़ एकत्रित हो गयी। मौके पर पहुंचे प्रशासनिक व पुलिस अधिकारियों ने शव रखकर प्रदर्शन करने वाले वाले लोगों से बातचीत की और उनको कार्रवाई का आश्वासन दिया। जिसके बाद यह लोग शांत हो गए।